Se conoix con o nombre de bombardeyo de Guernica[1] a un bombardeyo aerio feito mientres a Guerra Civil Espanyola sobre a localidat vasca de Gernika o día 26 d'abril de 1937. En iste bombardeyo parteciporon avions d'a Lechión Cóndor d'o Tercer Reich, d'o Corpo Truppe Voluntarie d'o Reino d'Italia y d'o Bando nacional (sublevatos contra o Gubierno republicán), y remato con o incendio y destrucción d'o centro d'a ciudat, con quantas casas espaldatas. O numero de victimas, encara no conoixito con seguridat, ye variable seguntes as fuentes emplegatas, dende 120 dica 3.000 civils muertos, en estar un día de mercato en a localidat. Antiparte, en no tener a ciudat garra esfensa antiaeria, y en estar o primer ataque aerio contra localidatz sin d'importancia melitar en a Historia (encara que a Luftwaffe en faría a ormino mientres a Segunda Guerra Mundial contra localidatz como Varsovia, Rotterdam u Londres) os atacants albandonoron os cielos de Gernika sin de baixas.